Hirman, Karel, minister hospodárstva SR (2022-12-01):
Ďakujem za pripomienky. Keď to tak zhrniem, ako som pozorne počúval, včera teda bolo stretnutie, ako si povedal, na ministerstve hospodárstva, kde s kolegami ste si to veľmi prešli konkrétne, aj dneska ráno sme osobne sedeli. A vlastne to, čo si vymenoval, sme sa aj dohodli, že sú to vecné veci, ktoré aj my sme si boli vedomí o tom, že povedzme ohľadne tej kogenerácie, tam to treba zdôrazniť, i keď to nebolo myslené, ale dobre, dodá sa jedno, jedno slovo, ktoré to upresní definitívne, aby to bolo jasné. Takže tie pripomienky, gro tých pripomienok sme si odsúhlasili, plus tie pripomienky vlastne prišli aj z odbornej verejnosti, takže ako ten súlad, doteraz nevidím nejaký zásadný rozpor, aby tu bol vo vzťahu k tomuto zákonu, čo sa týka týchto častí. Čo sa týka stanovenia cenových stropov, od ktorých sa bude odvíjať nadmerné zdanenie, ako sa hovorí v tom vtipe, že keď sa zídu dvaja-traja právnici majú päť až šesť rôznych názorov. Podobný prípad je aj tento, kde boli diskusie o tom, či to má byť stanovené pevne v zákone, a tým pádom sa vlastne, keby došlo k zmene tých čísiel, lebo prax ukáže, že, aj ten vývoj ukáže, že by tie čísla sa mali posunúť čo i len o jedno-dve eurá alebo o pár eur, zase otvárať zákon, že to je výrazne nepraktický postup a že je lepšie to urobiť tým, že to pôjde nariadením vlády. Poviem otvorene, tá diskusia bola veľmi, som sledoval, medzi legislatívcami tvrdá a nakoniec sa zvolil tento postup, ktorý sa zvolil s tým, že len podotýkam, že je tam aj ustanovenie, ktoré hovorí o tom, že aj nariadením vlády je možné potom tie stropy zvyšovať, nie znižovať, ale zvyšovať. Čo je veľmi dôležité povedať, že to znižovanie nie je možné. A neviem či tá informácia je správna, ale Česká republika, tam tá diskusia bola veľmi tvrdá o tých cenových stropoch a ešte doteraz dokonca pokračuje, ako som zaregistroval. Ale aj v iných krajinách, pokiaľ je tá informácia korektná, čo tak sledujeme, tiež to riešia rôznymi spôsobmi. To znamená, nie je to rigidné, že by to muselo byť presne v zákone tie čísla stanovené a že iné riešenie nie je možné. Takže hovorím, je to legislatívna otázka, kde, hovorím, tí legislatívci, právnici môžu mať rôzne názory, ale nie je v rozpore ako to, ako ja to chápem ako inžinier, nie je to v rozpore s ústavou alebo nejakými proste bežnými právnymi predpismi, ktoré tu platia, a nie je to riešenie, ktoré by bolo nejaké exkluzívne. K tomu sa prispelo alebo dospelo aj pri iných podobných situáciách. Takže ak to zhrniem, zopakujem, áno, tento zákon je výrazne zložitý v tom a je svojím spôsobom nesúradý, ja súhlasím, lebo spája niekoľko tém, ktoré jednoducho nám pristáli na stole bez toho, aby sme to my to tu chceli. A myslím my spoločne. Ale musíme to riešiť, lebo, lebo situácia to si vyžaduje a vyžaduje si to aj dátum, ktorý máme. Keby sme vracali to naspäť a mali to v niečom prepracovať, tak máme jednoznačne problém veľmi výrazný a prakticky neriešiteľný už potom, čo sa týka cien domácností tepla od 1. januára. To, že obmedzujeme nejakým spôsobom výkon alebo právomoci ÚRSO, nuž ale aj ty si hovoril, že ÚRSO v určitých veciach nekoná, a my mu vlastne týmto zákonom pomáhame konať v prospech podnikateľov a v prospech teda občanov, ktorí to potrebujú, a upravujeme podmienky tak, aby aj ÚRSO bolo schopné proste, ktoré nemá možno až tak legislatívne ošetrené, aby sme to mohli riešiť. A krízová regulácia je krízová, to je podstata toho názvu a tú krízovú reguláciu vidíme aj v iných krajinách EÚ v tomto roku. Jednoducho žijeme v stave, ktorý, ktorý sme si asi nikto z nás nepredstavoval, že sa bude diať to, čo sa deje. A tie vonkajšie vplyvy, ktoré sa na nás rútia, ktoré sú svojím spôsobom, ten trend nie je zatiaľ veľmi pozitívny, sa týka nás všetkých. To je jedno, o politickej príslušnosti tu sa vôbec nejedná. Nejedná sa to o tom, koho sme fanúšikmi, koho sme boli zvolení alebo akú funkciu zastávame. Je to jednoducho náš spoločný problém, celej našej vlasti, všetkých občanov. Takže tento návrh zákona je krízový, dokonca by som povedal, sám osebe, jeho povaha je krízová, jeho obsah tomu zodpovedá a nejaké ďalšie, nejaké jeho ďalšie prepracovanie sa obávam, že nejako zásadne proste nebude iné, respektíve tá doba alebo to prostredie sa ešte výrazne zhorší a ten tlak na ten zákon a jeho prijatie bude násobne väčšie a my všetci budeme v násobne horšej situácii bez ohľadu na to, čo hovorím, aké máme politické tričká alebo ako si predstavujeme riešenia, lebo tie problémy sú naše spoločné a vlastne tie možnosti riešení, keď sa pozriete na to pragmaticky a myslím aj vo svojom okolí, ako fakt nie sú, nie sú na stole nejaké ďalšie, ideálnejšie varianty. Na záver, ja som pripravený, to som aj avizoval všetkým klubom, všetkým poslancom, mnohí z vás sú starostovia, primátori, rozumejú tomu, čo to je centrálne vykurovanie, aké sú tam podmienky, takže som pripravený na diskusiu vecnú, pragmatickú, odbornú. Mojím záujmom určite nie je a v žiadnom prípade ohroziť zmluvu so Slovenskými elektrárňami, memorandum o cenách pre domácnosti, už aj vzhľadom na to, že vďaka našej negociácii za posledné týždne sme dosiahli s Európskou komisiou zhodu o jeho uplatňovaní, o podmienkach. Máme zelenú, takže nebudem si ja sám kaziť robotu, ktorú som urobil za posledné týždne. A samozrejme, je to pilier toho, aby sme našim domácnostiam dodali elektrinu za ceny, ktoré vlastne sa nebudú zvyšovať. Takže išli by sme sami proti sebe. To je takisto naše spoločné dedičstvo po mojom predchodcovi pánovi exministrovi Sulíkovi a minister Matovič, ktorí to podpísali vo februári, a my sme tú robotu dotiahli potom s Európskom komisiou, aj tie rokovania so Slovenskými elektrárňami takisto pokračujú, pretože ten stav okolo Slovenských elektrární je komplikovaný, je zložitý aj v samotnej firme a je to súčasť vlastne celého toho balíka. Takže na záver vás poprosím o podporu, o posunutie do druhého čítania. Budeme mať priestor, čas na diskusie. Som otvorený na všetkých úrovniach, so všetkými poslancami, poslankyňami, s poslaneckými klubmi na odbornú diskusiu hlavne vo výboroch. A ďakujem vám všetkým za záujem a za podporu. Všetko dobré. Ďakujem.